4.5.2023
EL
Επίσημη Εφημερίδα της Ευρωπαϊκής Ένωσης
L 118/65
ΠΑΡΑΡΤΗΜΑ IV
Το παράρτημα IV (ΜΕΡΟΣ ATCO.MED) του κανονισμού (ΕΕ) 2015/340 τροποποιείται ως εξής: 1. στην παράγραφο ATCO.MED.A.005, το στοιχείο α) αντικαθίσταται από το ακόλουθο κείμενο: «α) την έκδοση, την ισχύ, την επανεπικύρωση και την ανανέωση ιατρικού πιστοποιητικού που απαιτείται για την άσκηση των δικαιωμάτων άδειας ελεγκτή εναέριας κυκλοφορίας ή άδειας εκπαιδευόμενου ελεγκτή εναέριας κυκλοφορίας· και»· 2. στην παράγραφο ATCO.MED.A.020, το στοιχείο β) αντικαθίσταται από το ακόλουθο κείμενο: «β) Επιπλέον των απαιτήσεων που ορίζονται στο στοιχείο α), οι κάτοχοι ιατρικού πιστοποιητικού κατηγορίας 3 ζητούν, χωρίς αδικαιολόγητη καθυστέρηση και πριν από την άσκηση των δικαιωμάτων της άδειάς τους, αεροϊατρικές συμβουλές σε περίπτωση που: 1) έχουν υποβληθεί σε χειρουργική επέμβαση ή επεμβατική διαδικασία· 2) έχουν αρχίσει την τακτική χρήση οποιουδήποτε φαρμάκου· 3) έχουν υποστεί οποιονδήποτε σοβαρό σωματικό τραυματισμό, ο οποίος συνεπάγεται αδυναμία άσκησης των δικαιωμάτων της άδειας· 4) πάσχουν από οποιαδήποτε σημαντική ασθένεια, η οποία συνεπάγεται αδυναμία άσκησης των δικαιωμάτων της άδειας· 5) γνωρίζουν ότι κυοφορούν· 6) έχουν εισαχθεί σε νοσοκομείο ή ιατρική κλινική· 7) απαιτείται για πρώτη φορά η χρήση διορθωτικών φακών όρασης.
Σε αυτές τις περιπτώσεις, το αεροϊατρικό κέντρο ή ο αεροϊατρικός εξεταστής αξιολογεί την κατάσταση της υγείας του κατόχου της άδειας ή του εκπαιδευόμενου ελεγκτή εναέριας κυκλοφορίας και αποφασίζει κατά πόσον είναι ικανός να ασκήσει και πάλι τα δικαιώματά του.»· 3. στην παράγραφο ATCO.MED.A.030, το στοιχείο α) αντικαθίσταται από το ακόλουθο κείμενο: «α) Οι αιτούντες τη χορήγηση και οι κάτοχοι άδειας ελεγκτή εναέριας κυκλοφορίας ή άδειας εκπαιδευόμενου ελεγκτή εναέριας κυκλοφορίας είναι κάτοχοι ιατρικού πιστοποιητικού κατηγορίας 3, εκτός εάν τα δικαιώματα ασκούνται σε περιβάλλον συνθετικών μέσων εκπαίδευσης.».